Tre ordførere kræver Løkkes afgang. Sådan ser Løkkes travle skæbnedag ud. Det svirrer med rygter på Christiansborg. Politisk redaktør: Det kan dårligt blive mere dramatisk for Venstre.

Det vrimler med nyheder om Venstres formand Lars Løkke Rasmussen i dag på de danske netmedier - også her på dr.dk.

- Medierne har svært ved at se grænsen, når disse sager ruller. De bliver typisk grebet af stemningen i den slags historier, siger medieforsker ved Roskilde Universitet, professor Mark Ørsten.

Han beskæftiger sig meget med politiske skandaler, og ser mediernes intense dækning af Løkke-sagen som helt klassisk.

- Jeg plejer at dele skandalerne op i to kategorier: Politikerskandaler, som når Morten Bødskov må trække sig som justitsminister efter Christiania-sagen, og normskandaler, hvor det ikke handler om politik, men om etik. Løkke-sagen er en normskandale, siger han til DR Kultur.

Langsomme politikere giver medierne styringen

Og netop normskandalerne ligger primært i hænderne på medierne - ikke politikerne, siger medieeksperten.

- Politikerne er ofte for langsomme til at gå ind i disse sager, fordi de ser dem som bagateller - det er derfor, medierne kan styre dem. Det så vi også med Lene Espersen, da hun droppede et møde for at holde ferie med familien, siger Mark Ørsten.

Læs også : Presset øges på Løkke op til skæbnemøde: Tre ordførere kræver hans afgang

- Den langsommelighed benytter medierne sig flittigt af, og der er i den slags sager hele tiden nogle, der er villige til at kritisere. På den måde er de med til at holde historien i gang, forklarer Mark Ørsten.

Som en kommercialiseret mobning

Dermed kan medierne også styre slagets gang, mener Ørsten, der bakkes op af medieforsker Line Hassall Thomsen fra Aarhus Universitet. Hun har blandt andet fokus på digitale medier og nyheder.

- Det er medierne, der beslutter, der skal ske noget. Det er ikke public service, det er mere kommercialiseret mobning. Helle Thorning har også været udsat for det. Men politikerne er godt klar over, at det her spil kører. De bruger jo også medierne til at spille op mod hinanden, siger Line Hassall Thomsen.

Hun mener, at medierne er mere magtfulde, end de selv medgiver, hvilket hun som forsker selv har oplevet under en undersøgelse af nyhedsjournalisters arbejde.

"Gå på vedkommende!"

Der kommer nemt en "ophidselse på redaktionerne", forklarer Line Hassall Thomsen.

- Jeg har været til stede på nogle redaktioner, hvor det her skete. Der var på et tidspunkt en sag med en dansk politiker, der måske ville gå af, og alle journalister troppedes om politikeren. "Gå på vedkommende!" råbte redaktøren i øret på journalisten. Når man længe nok siger, at vedkommende vil gå af, bliver det en sandhed, siger Line Hassall Thomsen.

Læs også : Politikernes tøjbudgetter under lup verden over

Hun peger på, at de sociale medier også spiller ind i forhold til mediernes intense og hurtige dækning.